BEAUTY เด้งแรงกว่า 3% รับผลดีช้อปช่วยชาติ ทำราคาสูงสุดตั้งแต่เข้าตลาดฯ
BEAUTY เด้งแรงกว่า 3% รับผลดีช้อปช่วยชาติ ทำราคาสูงสุดตั้งแต่เข้าตลาดฯ ล่าสุด ณ เวลา 11.48 น. อยู่ที่ 12.30 บาท บวก 0.40 บาท หรือ 3.36% สูงสุด 12.50 บาท ต่ำสุด 12.00 บาท ด้วยมูลค่าซื้อขาย 412.21 ล้านบาท ด้านโบรกฯ ชูเป็นหุ้น Top Pick เล็งกำไร Q4/59 ทำนิวไฮ
19 ธ.ค. 2559

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ล่าสุด ณ เวลา 11.48 น. อยู่ที่ 12.30บาท บวก 0.40 บาท หรือ 3.36% สูงสุด 12.50บาท ต่ำสุด 12.00 บาท ด้วยมูลค่าซื้อขาย 412.21 ล้านบาท ขณะที่ดัชนีตลาดหุ้นไทยโดยรวมลบ 0.02%
 
โดย ราคาหุ้น BEAUTY ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ฯ เมื่อวันที่ 12 ธ.ค.55
ส่วน บล.กสิกรไทย ระบุในบทวิเคราะห์ ยังคงเลือกหุ้นที่ได้ประโยชน์จากมาตรการช้อปช่วยชาติอย่าง BEAUTY เป็น Top Pick โดยคาดจะมีส่วนแบ่งการตลาดเป็นอันดับ 1 ในปี 60 แซงหน้า Oriental Princess และจะมีกำไรสุทธิเติบโตแข็งแกร่งถึง 52% ในปี 59-61 จากความสำเร็จของกลยุทธ์การขายและระบบลูกค้าสัมพันธ์ช่วยให้ยอดขายสาขาเดิม (SSSG) ยืนเหนือ 20% ได้
ขณะที่แนวโน้มยอดขายผ่านช่องทางโมเดิร์นเทรดและตลาดต่างประเทศที่เพิ่มสูงขึ้นอย่างมีนัยสำคัญ ตั้งแต่ปี 59-61 นอกจากนี้ คาดกำไรสุทธิไตรมาส 4/59 จะทำจุดสูงสุดใหม่จาก 1) ลูกค้าชาวจีนสต็อกสินค้าเพื่อรอขายในช่วงตรุษจีนต้นปีหน้า 2) การจัดโปรโมชั่นกระตุ้นยอดขายงานครบรอบ 10 ปี บิวตี้ บุฟเฟ่ต์ และ 3) การควบคุมค่าใช้จ่ายอย่างมีประสิทธิภาพช่วยเพิ่มอัตรากำไร